Amherst Street Murder: আমহার্স্ট স্ট্রিট গুলি কাণ্ডে ভিন রাজ্য থেকে গ্রেফতার দুই

কলকাতা: আমহার্স্ট স্ট্রিট গুলি কাণ্ডের(Amherst Street firing and murder Case) নয়া মোড়। শুক্রবার বিহারের জামুই থেকে মূল অভিযুক্ত ও তার সঙ্গীকে গ্রেফতার করেছে কলকাতা পুলিস। ধৃতদের নাম রাকেশ দাস ও তার সহকর্মী মণীশ দাস । সূত্রের খবর, মৃত দীপক দাসের আত্মীয় রাকেশ দাসই এই ঘটনায় মূল অভিযুক্ত।

বুধবার দুপুরে উত্তর কলকাতার আমহার্স্ট স্ট্রিটের কেশব রেসিডেন্সির সামনে আততায়ীর গুলিতে আহত হয়েছিলেন দীপক দাস এক যুবক । গুরুতর আহত অবস্থায় প্রথমে তাঁকে মেডিক্যাল কলেজে ভর্তি করানো হয় । তার পর সেখান থেকে এসএসকেএমের ট্রমা সেন্টারে তাঁকে স্থানান্তর করা হয়।যদিও এদিন সন্ধ্যায় তাঁর মৃত্যু হয়।

প্রাথমিক তদন্তে জানা গিয়েছিল, এদিন বিকেলে কেশব রেসিডেন্সির এক মুদিখানা দোকানে ছিলেন দীপক দাস নামের ওই যুবক। সেখানেই তাঁকে গুলি করে তাঁর দূর সম্পর্কের আত্মীয় রাকেশ দাস। সেই সময় অভিযুক্ত আত্মীয় রাকেশ দাসের সঙ্গে অন্য একজন সহকর্মীও ছিল। এদিন কিছু বিষয় নিয়ে তিন জনের মধ্যে ঝগড়া হয় এবং তার পরই চলে গুলি ।

গুলি কাণ্ডে গ্রেফতার ২

আরও পড়ুন- Gangasagar Mela: গঙ্গাসাগরে বিধি উড়িয়ে পুণ্যস্নান, সামাল দিতে নাজেহাল পুলিস

এরপরেই তদন্তে নেমে পড়ে কলকাতা পুলিস। সংগ্রহ করা হয় সিসিটিভি। শুক্রবার বিহার থেকে গ্রেফতার করা হয় অভিযুক্তদের। পুলিস ইতিমধ্যেই তাদের জিজ্ঞেসাবাদ করতে শুরু করেছে। জানার চেষ্টা করছে ঠিক কী কারণে দীপকের সঙ্গে তাদের বচসা হয়েছিল। তারা বন্দুকই বা কোথায় পেল। এই ঘটনার সঙ্গে আরও কেউ জড়িত কিনা তাও জানার চেষ্টা করছে পুলিস। বিহার থেকে ট্রানজিট রিমান্ডে অভিযুক্তদের কলকাতায় নিয়ে আসা হবে বলে জানা গিয়েছে।